รัฐบาลไทย-ข่าวทำเนียบรัฐบาล-สำนักงานสลากกินแบ่งรัฐบาล (GLO) พร้อมจำหน่ายสลาก GLO Official Sellers 44 จุด ผ่าน “เป๋าตัง” ตามวิถี New Normal
วันศุกร์ที่ 18 มิถุนายน 2564
สํานักงานสลากกินแบ่งรัฐบาล (GLO) พร้อมจําหน่ายสลาก GLO Official Sellers 44 จุด ผ่าน “เป๋าตัง” ตามวิถี New Normal
โครงการ GLO Official Sellers สร้างจุดจําหน่ายให้ประชาชนสามารถหาซื้อสลากได้ตามราคา 80 บาท ในพื้นที่กรุงเทพฯ และนนทบุรี มีตัวแทนจําหน่ายสลากร่วมเครือข่าย GLO Official Sellers จํานวน 44 ราย โดยการซื้อ-ขายสลากจะเป็นการจ่ายเงินผ่านแอปพลิเคชัน “เป๋าตัง”
วันนี้ (18 มิถุนายน 2564) เวลา 09.00 น. สํานักงานสลากกินแบ่งรัฐบาล โดยนายธนวรรธน์ พลวิชัย กรรมการและโฆษกคณะกรรมการสลากกินแบ่งรัฐบาล กล่าวถึงโครงการ GLO Official Sellers สร้างจุดจําหน่ายให้ประชาชนสามารถหาซื้อสลากได้ตามราคา 80 บาท ในพื้นที่กรุงเทพฯ และนนทบุรี มีตัวแทนจําหน่ายสลากร่วมเครือข่าย GLO Official Sellers จํานวน 44 ราย โดยการซื้อ-ขายสลากจะเป็นการจ่ายเงินผ่านแอปพลิเคชัน “เป๋าตัง” เพื่อเป็นไปตามวิถีชีวิตใหม่ หรือ New Normal ไร้การสัมผัส สะดวกสบายและปลอดภัย จากโควิด-19 ขณะนี้พร้อมจําหน่ายงวดแรกแล้ว
โฆษกคณะกรรมการสลากกินแบ่งรัฐบาล กล่าวต่อไปว่า โครงการ GLO Official Sellers มีวัตถุประสงค์เพื่อสร้างจุดจําหน่ายให้ประชาชนสามารถหาซื้อสลากได้ตามราคา 80 บาท และลดความรุนแรงของปัญหาการจําหน่ายสลากเกินราคา ด้วยวิธีการสร้างความร่วมมือกับตัวแทนจําหน่าย(รายเดิม) ที่มีคุณสมบัติพร้อมยอมรับหลักเกณฑ์และเงื่อนไขการเป็นตัวแทนจําหน่ายสลากตามโครงการ GLO Official Sellers ของสํานักงานฯ ในเขตต่างๆ ของกรุงเทพมหานครและพื้นที่จังหวัดนนทบุรี ซึ่งขณะนี้มีตัวแทนจําหน่ายเข้าร่วมโครงการ จํานวน 44 ราย ประกอบด้วยในเขตกรุงเทพมหานคร จํานวน 39 เขต และจังหวัดนนทบุรี จํานวน 5 อําเภอ ในส่วนของเขต/อําเภอทั้ง 12 แห่ง ที่ไม่มีจุดจําหน่ายนั้น เกิดจากการที่ไม่มีผู้สมัครผ่านเกณฑ์การคัดเลือก รวมทั้งการที่ผู้ผ่านการคัดเลือกไม่เข้ารับการอบรม รวมถึงขอสละสิทธิ์ ภายหลังจากได้รับคัดเลือกแล้ว
ขณะนี้ ตัวแทนจําหน่ายสลากตามโครงการฯ ทั้ง 44 จุดจําหน่าย ได้รับสลากงวดวันที่ 1 กรกฎาคม 2564 เรียบร้อยแล้ว พร้อมเริ่มจําหน่ายได้ ตั้งแต่วันที่ 17 มิถุนายน 2564 ประชาชนผู้ซื้อสามารถตรวจสอบข้อมูลจุดจําหน่ายในเขตพื้นที่ต่างๆ ได้ผ่านทางเว็บไซต์สํานักงานสลากกินแบ่งรัฐบาล www.glo.or.th และสํานักงานฯ โดยกรรมการสลากกินแบ่งรัฐบาลพร้อมด้วยผู้บริหารระดับสูงจะลงพื้นที่เพื่อเยี่ยมเยียนพบปะจุดจําหน่าย พร้อมรับฟังความคิดเห็นของตัวแทนจําหน่ายและประชาชนผู้ซื้ออย่างต่อเนื่อง โดยในวันที่ 21 มิถุนายน 2564 มีกําหนดการลงพื้นที่ในเขตบางกอกใหญ่ เขตบางพลัด และเขตดุสิต
นายธนวรรธน์ฯ กล่าวย้ําว่าโครงการ GLO Official Sellers ของสํานักงานฯ มีวัตถุประสงค์เพื่อให้ตัวแทนจําหน่าย ที่มีความพร้อมที่จะร่วมมือกับสํานักงานฯ ในการลดความรุนแรงของปัญหาการจําหน่ายสลากเกินราคา เข้าร่วมโครงการจุดจําหน่ายสลากที่จะทําให้ประชาชนสามารถซื้อสลากได้ตามราคาที่กําหนด โดยในแต่ละจุดจะได้รับสลากไปจําหน่าย จุดละ 25 เล่ม หรือ 2,500 ฉบับ ณ จุดจําหน่ายตามโครงการฯ ทั้งนี้การจ่ายเงินในการซื้อ-ขายสลาก จะเป็นการจ่ายเงินผ่านแอปพลิเคชัน “เป๋าตัง” ซึ่งนอกจากจะเป็นไปตามวิถีชีวิตใหม่ หรือ New Normal ลดการแพร่เชื้อ โควิด-19 แล้ว การซื้อขายดังกล่าว ยังสามารถบันทึกข้อมูลไว้ในระบบ แสดงความเป็นเจ้าของสลากของผู้ซื้อ กรณีสลากหาย หรือเป็นหลักฐานสําหรับผู้ขาย หากมีการนําสลากไปขายต่อ โดยจากนี้ไปสํานักงานฯ จะมีการติดตามประเมินผลการจําหน่ายสลากตามโครงการฯ นี้ เป็นประจําทุกงวด หากพบว่ามีปัญหาและอุปสรรคในการดําเนินโครงการฯ สํานักงานฯ จะเร่งแก้ไขได้ทันท่วงที และหากพบว่าโครงการสามารถบรรเทาปัญหาได้ ก็จะขยายผลด้วยการเพิ่มจุดจําหน่ายไปยังพื้นที่อื่นๆ ทั่วประเทศ ต่อไป
ต่อข้อซักถามเกี่ยวกับการที่ตัวแทนจําหน่ายนําสลากไปจําหน่ายผ่านแพลตฟอร์มออนไลน์หรือเว็บไซต์ต่างๆ นั้น นายธนวรรธน์ฯ กล่าวว่า ตัวแทนจําหน่ายและผู้ซื้อจองล่วงหน้าฯ ที่นําสลากไปขายต่อผ่านแพลตฟอร์มออนไลน์หรือเว็บไซต์ต่างๆ เป็นการกระทําที่ผิดเงื่อนไขในสัญญา และหลักเกณฑ์การรับสลากไปจําหน่าย และจากการตรวจสอบอย่างเข้มข้นต่อเนื่อง ตั้งแต่งวดวันที่ 1 มีนาคม – 1 มิถุนายน 2564 สํานักงานฯ ได้ดําเนินการยกเลิกสัญญาตัวแทนจําหน่ายรายย่อย สมาคม องค์กร ที่นําสลากไปขายต่อผ่านแพลตฟอร์มออนไลน์ต่างๆ แล้ว จํานวน 4,148 ราย และยกเลิกการลงทะเบียนของผู้ซื้อ-จองล่วงหน้าฯ จํานวน 314 ราย รวมทั้งสิ้น 4,462 ราย สําหรับตัวแทนจําหน่ายและผู้ที่จําหน่ายสลากเกินราคาผ่านแพลตฟอร์มต่างๆ รวมถึงการฉ้อโกงประชาชน ขณะนี้กองบังคับการปราบปรามการกระทําความผิดเกี่ยวกับการคุ้มครองผู้บริโภค (ปคบ) ได้ดําเนินการตรวจสอบและจับกุมผู้กระทําความผิดเกี่ยวกับกรณีดังกล่าวแล้วรวมทั้งสิ้น 744 ราย และยังคงมีการติดตามสืบสวนสอบสวนผู้กระทําผิดกรณีดังกล่าว อย่างต่อเนื่อง นอกจากนี้ ขอเตือนประชาชนผู้ซื้อสลาก หากซื้อสลากโดยที่ไม่ได้รับสลากมาไว้ในครอบครอง อาจเสี่ยงต่อการไม่มีสลากมาขึ้นรางวัล หากถูกรางวัล โฆษกคณะกรรมการสลากกล่าวในตอนท้าย.